ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση τροποποιητικού κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΟΚ) αριθ. 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

2001/0140 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση τροποποιητικού κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό (ΕΟΚ) αριθ. 95/93 του Συμβουλίου της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες

1- Ιστορικό

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2001) 335 τελικό-2001/0140(COD): // 22 Ιουνίου 2001.

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: // 20 Μαρτίου 2002.

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 11 Ιουνίου 2002.

Ημερομηνία διαβίβασης της τροποποιημένης πρότασης: // 8 Νοεμβρίου 2002.

Ημερομηνία έγκρισης της κοινής θέσης: // 19 Φεβρουαρίου 2004.

2- ΣΚοΠός της πρότασης της Επιτροπής

Η πρόταση της Επιτροπής αποσκοπεί να εισαγάγει μεγαλύτερη σαφήνεια και διαφάνεια στους ισχύοντες κανόνες, ιδίως με την εξάλειψη κάθε αμφισημίας όσον αφορά τις αρχές και τις διαδικασίες κατανομής του διαθέσιμου χρόνου χρήσης (slots), το καθεστώς του συντονιστή και την επιβολή κυρώσεων ώστε να αποφεύγεται οποιαδήποτε κατάχρηση των slots, που θα επιδείνωνε περαιτέρω τη σπανιότητα της χωρητικότητας σε κοινοτικούς αερολιμένες που παρουσιάζουν συμφόρηση.

Για τον σκοπό αυτόν, η Επιτροπή έχει συγκροτήσει την πρότασή της με άξονα την εισαγωγή πραγματικά διαφανών και δίκαιων διαδικασιών, πράγμα το οποίο επηρεάζει ιδίως τον ορισμό της χωρητικότητας χρόνου χρήσης που διατίθεται προς κατανομή, τη διαδικασία κατανομής και παρακολούθησης της ορθής χρήσης των slots, η οποία, με τη σειρά της, επηρεάζει τις κυρώσεις και το δικαίωμα αμφισβήτησης της νομιμότητας των αποφάσεων που λαμβάνουν οι συντονιστές.

Σαφώς αλληλένδετο με την αποτελεσματικότητα του εν λόγω συστήματος είναι το καθεστώς του συντονιστή, ο οποίος πρέπει να είναι πραγματικά ανεξάρτητος από οποιαδήποτε παγιωμένα συμφέροντα και πρέπει να διαθέτει τους απαραίτητους χρηματοοικονομικούς πόρους για την επιτέλεση των καθηκόντων που του ανατίθενται βάσει του κανονισμού. Για τον ίδιο λόγο, με την πρόταση επιδιώκεται να υπάρχει εξασφάλιση ότι κανένα μέρος δεν είναι σε θέση να επηρεάσει αδικαιολογήτως την επιτροπή συντονισμού και τις αποφάσεις της. Καθώς με τους νέους κανόνες ενισχύονται οι λειτουργίες διαβούλευσης και διαμεσολάβησης της επιτροπής αυτής, βάσει της πρότασης απαιτείται επίσης να γίνεται σαφής διαχωρισμός καθηκόντων μεταξύ συντονιστή, επιτροπής συντονισμού και κράτους μέλους, ούτως ώστε να αποφεύγεται τυχόν σύγκρουση συμφερόντων, οποιαδήποτε στιγμή κατά τη διαδικασία κατανομής και παρακολούθησης. Ειδάλλως, υπάρχει κίνδυνος να μην εξετάζονται δεόντως οι καταγγελίες και οι συντονιστές να είναι υπέρμετρα εκτεθειμένοι σε προσφυγές.

Τέλος, η πρόταση της Επιτροπής αποσκοπεί στην εισαγωγή μιας σειράς τεχνικών βελτιώσεων, υπό τη μορφή σαφέστερων ορισμών και προτεραιοτήτων μεταξύ των κριτηρίων κατανομής των slots, με εξισορροπημένο τρόπο, ώστε να διατηρηθεί το επίπεδο ανταγωνισμού χωρίς στρεβλώσεις, ενώ θα διατηρηθεί παράλληλα ο διοικητικός χαρακτήρας του παρόντος συστήματος. Για τον σκοπό αυτόν, στην πρόταση της Επιτροπής προβλέπονταν τρία πράγματα: α) εισαγωγή της δυνατότητας να επαναπροσδιορίζουν χρονικά οι εγκατεστημένοι αερομεταφορείς τα slots με ιστορική προτεραιότητα (ιστορικά δικαιώματα), υπό ορισμένους όρους. β) ελλείψει διαφανούς και αμερόληπτου μηχανισμού για την πρόσβαση στους αερολιμένες, βάσει της αγοράς, ρητή απαγόρευση της εμπορίας των slots. γ) προκειμένου να αποφευχθεί επιδείνωση των όρων ανταγωνισμού σε ευρωπαϊκούς αερολιμένες όπου παρατηρείται ιδιαίτερη συμφόρηση, απαίτηση να χρησιμοποιούνται τα slots που ανταλλάσσονται μεταξύ αερομεταφορέων, συγκρατώντας έτσι το εμπόριο slots που εμφανίζεται με τη μορφή της ανταλλαγής slots.

3- Παρατηρήσεις επί της κοινής θέσης

Το Συμβούλιο επέφερε ορισμένες αλλαγές στην αρχική και στην τροποποιημένη πρόταση της Επιτροπής, οι οποίες είναι αποδεκτές, διότι θα εξασφαλίσουν την επίτευξη των στόχων.

Οι εν λόγω αλλαγές αφορούν κυρίως τις τεχνικές πλευρές της κατανομής των slots. Στην κοινή θέση επιβεβαιώνεται ο σκοπός της πρότασης της Επιτροπής να εκσυγχρονισθούν οι διαδικασίες κατανομής των slots, με την αποσαφήνιση των όρων που χρησιμοποιούνται στον κανονισμό, τον καθορισμό υψηλών προτύπων ανεξαρτησίας και λογοδοσίας του συντονιστή των slots, την εξασφάλιση ότι η επιτροπή συντονισμού παραμένει ανεξάρτητη από οποιοδήποτε τυχόν ενδιαφερόμενο μέρος σε περιπτώσεις διαμεσολάβησης και, τέλος, με την πρόβλεψη επιβολής κυρώσεων για καταχρηστική χρήση των slots.

Ως προς τις πλευρές σχετικά με την πρόσβαση στην αγορά, η κοινή θέση ήδη περιέχει ορισμένες βελτιώσεις όσον αφορά τον ορισμό των «νεοεισερχομένων» αερομεταφορέων και την προτεραιότητα που δίδεται σε αυτούς τους αερομεταφορείς κατά την κατανομή slots από το κοινό σύστημα εκμετάλλευσης. Επομένως, βάσει της κοινής θέσης, θα έχουν τη δυνατότητα να πληρούν τους όρους για να χαρακτηρισθούν «νεοεισερχόμενοι» περισσότεροι αερομεταφορείς από ό,τι σήμερα. επίσης, οι «νεοεισερχόμενοι» θα έχουν καλύτερες δυνατότητες να αναπτυχθούν, καθώς θα τους προσφερθεί η δυνατότητα να διαθέτουν μεγαλύτερο μέγεθος χαρτοφυλακίου slots από εκείνο που επιτρέπεται σήμερα.

Παρ' όλα ταύτα, επειδή το Συμβούλιο δεν προχώρησε τόσο πολύ, όσο είχε προτείνει η Επιτροπή, ιδίως στο κεντρικό ζήτημα των ψευδών ανταλλαγών slots και της εμπορίας των slots, η Επιτροπή υπέβαλε την ακόλουθη δήλωση στην κοινή θέση:

«Η Επιτροπή εκφράζει τη λύπη της, διότι το Συμβούλιο δεν μπόρεσε να συμφωνήσει ως προς την ενίσχυση της πειθαρχίας για την κατανομή του διαθέσιμου χρόνου χρήσης. Γι' αυτόν το λόγο, η Επιτροπή, όπως το είχε αναγγείλει όταν υπέβαλε την πρότασή της, προτίθεται το 2004 να εκπονήσει δεύτερη πρόταση που θα αφορά συγκεκριμένα την πτυχή αυτή. Με τον τρόπο αυτό, θα διευκολυνθεί η πρόσβαση στους αερολιμένες, και ιδίως σε εκείνους που παρουσιάζουν τη μεγαλύτερη συμφόρηση, και θα ευνοηθεί ο ανταγωνισμός. Η δεύτερη αυτή πρόταση θα βασίζεται στη διεξαγόμενη μελέτη και σε ευρεία διαβούλευση με τους ενεχόμενους φορείς. Η Επιτροπή ευελπιστεί σε ταχεία εξέταση της πρότασης αυτής από το Συμβούλιο και το Ευρωπαϊκό Κοινοβούλιο.»

Το Ευρωπαϊκό Κοινοβούλιο πρότεινε συνολικά 52 τροπολογίες, με τη γνώμη που εξέδωσε στις 10 Ιουνίου 2002. Η Επιτροπή μπορούσε να δεχθεί 34 εξ αυτών ως είχαν, εν μέρει ή κατ' αρχήν. Το Συμβούλιο ήταν σε θέση να ενσωματώσει, κατ' αρχήν ή με αναδιατύπωση, 26 από τις τροπολογίες του Ευρωπαϊκού Κοινοβουλίου που έγιναν δεκτές από την Επιτροπή. Επιπλέον, το Συμβούλιο ήταν σε θέση να δώσει συνέχεια σε 6 τροπολογίες που προτάθηκαν από το Ευρωπαϊκό Κοινοβούλιο, αλλά απορρίφθηκαν από την Επιτροπή. Συγκεκριμένα, το Συμβούλιο ήταν σε θέση να υιοθετήσει τον στόχο των περισσοτέρων τροπολογιών που προτάθηκαν από το Ευρωπαϊκό Κοινοβούλιο, χωρίς κατ' ανάγκη να χρησιμοποιήσει την ίδια διατύπωση.

3.1 Τροπολογίες που έγιναν δεκτές από την Επιτροπή και ενσωματώθηκαν εξ ολοκλήρου ή εν μέρει στην κοινή θέση

Οι αριθμοί κατωτέρω παραπέμπουν στις αιτιολογικές σκέψεις και στα άρθρα της κοινής θέσης.

Αιτιολογικές σκέψεις

Τροπολογίες 3, 4, 5 και 6, οι οποίες συνδέονται με τις αιτιολογικές σκέψεις 5, 7, 8 και 9, αντιστοίχως: η κοινή θέση ακολουθεί το κείμενο που προτάθηκε στην τροποποιημένη πρόταση της Επιτροπής (COM(2002) 623 τελικό της 7.11.2002), κατόπιν της γνωμοδότησης του Ευρωπαϊκού Κοινοβουλίου σε πρώτη ανάγνωση.

Άρθρα

Οι τροπολογίες 9 και 14 αφορούν τους ορισμούς (άρθρο 2): το κείμενο της κοινής θέσης διαφέρει από εκείνο που προτάθηκε από το Ευρωπαϊκό Κοινοβούλιο, ιδίως όσον αφορά τον ορισμό του «νεοεισερχομένου αερομεταφορέα». Παρ' όλα ταύτα, η Επιτροπή είναι σε θέση να δεχθεί την κοινή θέση, καθώς το νέο κείμενο αποτελεί νομικώς σαφή διάταξη και βελτιώνει τους όρους ανταγωνισμού σε αερολιμένες όπου παρατηρείται συμφόρηση, προσφέροντας σε περισσότερους αερομεταφορείς τη δυνατότητα να πληρούν τους όρους για να χαρακτηρισθούν «νεοεισερχόμενοι», όπως και σε αερομεταφορείς με μεγαλύτερο μέγεθος χαρτοφυλακίου slots από εκείνο που προβλέπεται στους κανόνες που ισχύουν σήμερα.

Οι τροπολογίες 17 και 19 αφορούν τους όρους για τον συντονισμό των αερολιμένων (άρθρο 3): το κείμενο της κοινής θέσης ακολουθεί την τροποποιημένη πρόταση της Επιτροπής, καθώς και το κείμενο που προτάθηκε από το Ευρωπαϊκό Κοινοβούλιο, αλλά απορρίφθηκε από την Επιτροπή (βλέπε κατωτέρω σημείο 3.4).

Οι τροπολογίες 21 και 22 αφορούν το καθεστώς του συντονιστή (άρθρο 4): το κείμενο της κοινής θέσης ακολουθεί την τροποποιημένη πρόταση της Επιτροπής, που απηχεί τη θέση του Ευρωπαϊκού Κοινοβουλίου.

Η τροπολογία 24 αφορά την επιτροπή συντονισμού (άρθρο 5): η κοινή θέση αντικατοπτρίζει το κείμενο που προτάθηκε από το Ευρωπαϊκό Κοινοβούλιο και έγινε δεκτό από την Επιτροπή.

Οι τροπολογίες 29 και 30 αφορούν τις πληροφορίες προς τον υπεύθυνο προγραμματισμού και τον συντονιστή (άρθρο 7): αν και το κείμενο της κοινής θέσης δεν ακολουθεί την τροποποιημένη πρόταση της Επιτροπής, η διατύπωση είναι σαφής και συντελεί στην επίτευξη των στόχων της πρότασης, ήτοι, διατυπώνεται σαφώς η υποχρέωση των αερομεταφορέων να υποβάλλουν στον συντονιστή, σε κατάλληλη μορφή και στον δέοντα χρόνο, τις απαιτούμενες πληροφορίες για να χαρακτηρισθούν «νεοεισερχόμενοι».

Οι τροπολογίες 32, 33 και 36 αφορούν τη διαδικασία κατανομής των διαθεσίμων χρόνων χρήσης (άρθρο 8): η κοινή θέση προχωρεί περισσότερο από τη θέση της Επιτροπής, όπως διατυπώθηκε στην τροποποιημένη πρότασή της, και εισάγει μεγαλύτερη ευελιξία για τον χρονικό επαναπροσδιορισμό των slots, επιτρέποντας χρονικό επαναπροσδιορισμό όχι μόνον για λειτουργικούς λόγους, αλλά και όταν τα slots που επαναπροσδιορίζονται χρονικά είναι πλησιέστερα προς τα slots που είχαν ζητηθεί αρχικά.

Οι τροπολογίες 37, 39, 40 και 41 αφορούν θέματα κινητικότητας των διαθεσίμων χρόνων χρήσης (άρθρο 8α): η κοινή θέση αντικατοπτρίζει τις τροπολογίες του Ευρωπαϊκού Κοινοβουλίου και την τροποποιημένη πρόταση της Επιτροπής.

Η τροπολογία 42 αφορά τον αποκλεισμό των αξιώσεων αποζημίωσης (άρθρο 8β): η κοινή θέση ακολουθεί το κείμενο του Ευρωπαϊκού Κοινοβουλίου και την τροποποιημένη πρόταση της Επιτροπής.

Η τροπολογία 44 αφορά το κοινό σύστημα εκμετάλλευσης διαθεσίμων χρόνων χρήσης (άρθρο 10), και ιδίως το άρθρο 10 παράγραφοι 4 και 5: το κείμενο της κοινής θέσης προχωρεί ακόμη περισσότερο από την τροποποιημένη πρόταση της Επιτροπής όσον αφορά τις εξαιρετικές καταστάσεις, συγκεκριμένα κατόπιν όσων συνέβησαν μετά τα γεγονότα της 11ης Σεπτεμβρίου 2001 και των επιπτώσεων που είχαν στη χρήση των slots στους κοινοτικούς αερολιμένες ο πόλεμος στο Ιράκ και η εκδήλωση του σοβαρού οξέος αναπνευστικού συνδρόμου (ΣΟΑΣ).

Οι τροπολογίες 47 και 48 αφορούν τις καταγγελίες και το δικαίωμα προσφυγής κατά των αποφάσεων των συντονιστών (άρθρο 11): το κείμενο της κοινής θέσης απηχεί την τροποποιημένη πρόταση της Επιτροπής. Συγκεκριμένα, έχει υιοθετηθεί εξ ολοκλήρου το κείμενο σχετικά με την ευθύνη των συντονιστών.

Οι τροπολογίες 51 και 52 αφορούν τις κυρώσεις (άρθρο 14): το κείμενο της κοινής θέσης είναι αποδεκτό, εφόσον, αν και δεν χρησιμοποιεί τη διατύπωση που προτάθηκε από την Επιτροπή στην τροποποιημένη πρότασή της, διασφαλίζει πλήρως τον σκοπό των εν λόγω διατάξεων (παράγραφοι 4 και 5 - κυρώσεις για καταχρηστική χρήση των slots).

3.2 Τροπολογίες που έγιναν δεκτές από την Επιτροπή, αλλά δεν ενσωματώθηκαν στην κοινή θέση

Οι τροπολογίες 10, 11, 12, 13, και 16 αφορούν τους ορισμούς (άρθρο 2 στοιχείο (β) - «νεοεισερχόμενος αερομεταφορέας» και άρθρο 2 στοιχείο (να) - «χρόνος τροχοδρόμησης»): όπως εξηγήθηκε προηγουμένως, η κοινή θέση ακολούθησε περισσότερο τη δομή του ισχύοντος σήμερα ορισμού του «νεοεισερχομένου αερομεταφορέα» και, αντί να συμπεριλάβει το ποσοστό που προτάθηκε από την Επιτροπή (7% του συνόλου των διαθέσιμων slots στον εν λόγω αερολιμένα) και υποστηρίχθηκε από το Ευρωπαϊκό Κοινοβούλιο, προέβη σε κατανομή σε 5% και 4%. Η Επιτροπή ήταν σε θέση να δεχθεί αυτά τα ποσοστά, καθώς είναι υψηλότερα από τα προβλεπόμενα στους ισχύοντες κανόνες (3% και 2%). Η έννοια του χρόνου τροχοδρόμησης σχετιζόταν με την επιβολή κυρώσεων. εφόσον η αντίστοιχη διάταξη (άρθρο 14 παράγραφος 1) έχει καταστεί προαιρετική, η Επιτροπή δέχεται ότι αυτός ο ορισμός δεν φαίνεται αναγκαίος πλέον.

Η τροπολογία 27 αφορά τις παραμέτρους συντονισμού (άρθρο 6): το κείμενο της κοινής θέσης αντικατοπτρίζει την αρχική πρόταση της Επιτροπής, η οποία είχε ευρύτερο πεδίο εφαρμογής (συμφόρηση του εναερίου χώρου) από την τροπολογία που προτάθηκε από το Ευρωπαϊκό Κοινοβούλιο (συμφόρηση του τοπικού εναερίου χώρου).

Η τροπολογία 31 αφορά τη δυνατότητα περιορισμού των «δικαιωμάτων» («αδειών») σε σειρές slots που θα χρησιμοποιηθούν με ελάχιστου μεγέθους αεροσκάφη (άρθρο 8 παράγραφος 2 τελευταία περίπτωση): η κοινή θέση αντικατοπτρίζει την απόφαση της ειδικής πλειοψηφίας να μην συμπεριλάβει την εν λόγω διάταξη στον παρόντα κύκλο αναθεώρησης, επειδή αυτό το μέτρο θεωρείται ότι είναι σχετικό με την πρόσβαση στην αγορά.

Η τροπολογία 49 αφορά τις κυρώσεις (άρθρο 14 παράγραφος 1 - απόρριψη σχεδίου πτήσης): στην κοινή θέση, το μέτρο έγινε προαιρετικό, καθιστώντας άρα περιττή τη συμπερίληψη του «χρόνου τροχοδρόμησης».

3.3 Τροπολογίες που απορρίφθηκαν από την Επιτροπή και δεν ενσωματώθηκαν στην κοινή θέση

Αιτιολογικές σκέψεις

Οι τροπολογίες 1 και 2 αφορούν τις αιτιολογικές σκέψεις 2 και 3, αντιστοίχως: θα επηρέαζαν σημαντικά την εξισορροπημένη προσέγγιση της πρότασης, η οποία αποσκοπεί να εξασφαλίσει ότι λαμβάνονται δεόντως υπόψη όλα τα συμφέροντα στον αεροπορικό τομέα (αερομεταφορείς, αερολιμένες και καταναλωτές).

Οι τροπολογίες 7 και 8 αφορούν τις αιτιολογικές σκέψεις 13 και 16, αντιστοίχως: στην κοινή θέση γίνεται δεκτό ότι το κείμενο που προτάθηκε από το Ευρωπαϊκό Κοινοβούλιο θα προδίκαζε το πόρισμα της μελέτης σχετικά με την εισαγωγή μηχανισμού της αγοράς και, επομένως, το περιεχόμενο της περαιτέρω αναθεώρησης των κανόνων κατανομής των slots. Ομοίως, στην κοινή θέση δεν γίνεται δεκτή η απαλλαγή του συντονιστή από κάθε ευθύνη, σε όλες τις περιπτώσεις, αλλά, όπως ορίζεται σαφώς στο άρθρο 11 παράγραφος 2 (αντίστοιχη τροπολογία: 48), η ευθύνη του συντονιστή περιορίζεται στις περιπτώσεις βαριάς αμέλειας ή εσκεμμένου παραπτώματος.

Άρθρα

Η τροπολογία 15 αφορά τον ορισμό του «ομίλου αερομεταφορέων» (άρθρο 2 στοιχείο (στ) (ii): το Συμβούλιο δέχθηκε ότι η τροπολογία δημιουργούσε πρόσφορο έδαφος για σύγχυση με τις υπηρεσίες εδάφους.

Οι τροπολογίες 25, 26 και 34 αφορούν τα καθήκοντα και τη σύνθεση της επιτροπής συντονισμού (άρθρο 5): το κείμενο της κοινής θέσης αναφέρει σαφώς ποιος μπορεί και ποιος δεν μπορεί να είναι μέλος της επιτροπής αυτής, όπως και ότι υποχρεωτικώς συντάσσει τον εσωτερικό της κανονισμό, ώστε να εξασφαλίζεται διαφάνεια. Στην αιτιολογική σκέψη 7 έχει προστεθεί κείμενο παρεμφερές με την τροπολογία 26.

Η τροπολογία 28 αφορά τον προσδιορισμό των παραμέτρων συντονισμού (άρθρο 6 παράγραφος 3): το Συμβούλιο δέχθηκε ότι η προταθείσα τροπολογία θα διεύρυνε αδικαιολόγητα το πεδίο εφαρμογής του προτεινόμενου μέτρου (παροχή πληροφοριών στα ενδιαφερόμενα μέρη).

Η τροπολογία 43 αφορά τη δυνατότητα να κρατούνται slots για την εκτέλεση δρομολογίων για τα οποία έχουν επιβληθεί υποχρεώσεις δημόσιας υπηρεσίας (άρθρο 9): το Συμβούλιο ακολούθησε την τροποποιημένη πρόταση της Επιτροπής, να μην γίνουν δεκτοί περιορισμοί του δικαιώματος να κρατούνται slots για την εκτέλεση των εν λόγω δρομολογίων.

Η τροπολογία 46 αφορά τη δυνατότητα των νεοεισερχομένων να αρνούνται slots εντός ορισμένου χρονικού διαστήματος (άρθρο 10 παράγραφος 7): η κοινή θέση αντικατοπτρίζει την τροποποιημένη πρόταση της Επιτροπής, η οποία δεν δέχθηκε περιορισμούς στο μέτρο αυτό.

Η τροπολογία 50 αφορά τις «ημερομηνίες επιστροφής» των slots τα οποία δεν πρόκειται να χρησιμοποιήσουν οι αερομεταφορείς κατά την επόμενη περίοδο προγραμματισμού (άρθρο 14 παράγραφος 2): το Συμβούλιο ακολούθησε την τροποποιημένη πρόταση της Επιτροπής και δεν δέχθηκε αλλαγή αυτών των ημερομηνιών, καθώς αυτό θα διατάρασσε τις καθιερωμένες διεθνείς πρακτικές στις διαδικασίες προγραμματισμού.

3.4 Τροπολογίες που απορρίφθηκαν από την Επιτροπή, αλλά ενσωματώθηκαν στην κοινή θέση

Οι τροπολογίες 18 και 20 αφορούν τον προσδιορισμό της χωρητικότητας του αερολιμένα (άρθρο 3 παράγραφοι 4 και 5): η κοινή θέση ακολουθεί τις τροπολογίες του Ευρωπαϊκού Κοινοβουλίου, σύμφωνα με τις οποίες δεν γίνονται διαβουλεύσεις με τις οργανώσεις επιβατών, κατά τη διαδικασία αυτή, και προβλέπεται η δυνατότητα να χαρακτηρίζεται ένας αερολιμένας «συντονισμένος» για διαστήματα μικρότερα από μία πλήρη περίοδο προγραμματισμού πτήσεων.

Η τροπολογία 23 αφορά το καθεστώς και τα καθήκοντα του συντονιστή (άρθρο 4 παράγραφος 8): στην κοινή θέση επιτυγχάνεται εξισορρόπηση μεταξύ της πρότασης της Επιτροπής και της τροπολογίας του Ευρωπαϊκού Κοινοβουλίου, με τη μη διεξοδική περιγραφή εκείνων που αναγνωρίζονται ως «ενδιαφερόμενα μέρη».

Η τροπολογία 35 αφορά τη δυνατότητα άρνησης slots για λόγους διατροπικότητας (παλαιό άρθρο 8 παράγραφος 6): στην κοινή θέση ακολουθήθηκε η γνώμη του Ευρωπαϊκού Κοινοβουλίου και διεγράφη η προταθείσα διάταξη.

Η τροπολογία 38 αφορά ένα από τα κεντρικά ζητήματα της προτεινόμενης αναθεώρησης των κανόνων κατανομής των slots, συγκεκριμένα την απαγόρευση των ψευδών ανταλλαγών slots (άρθρο 8α παράγραφος 1 στοιχείο (γ) και άρθρο 8α παράγραφος 3 στοιχείο (δ)): στην κοινή θέση ακολουθήθηκε το κείμενο που προτάθηκε από το Ευρωπαϊκό Κοινοβούλιο και διεγράφη αυτός ο περιορισμός από τον παρόντα κύκλο αναθεώρησης.

Η τροπολογία 45 αφορά την κατανομή slots από το κοινό σύστημα εκμετάλλευσης σε νεοεισερχομένους (άρθρο 10 παράγραφος 6): στην κοινή θέση εισάγεται κείμενο, το οποίο, αν και δεν αντικατοπτρίζει πλήρως το κείμενο που προτάθηκε από το Ευρωπαϊκό Κοινοβούλιο, ορίζει σαφώς ότι οι αιτήσεις των νεοεισερχομένων και των εγκατεστημένων αντιμετωπίζονται «με δικαιοσύνη», ώστε να μην υπάρχουν αδικαιολόγητες διακρίσεις έναντι οποιουδήποτε αερομεταφορέα.

3.5 Νέες διατάξεις αποδεκτές από την Επιτροπή - δεν τροποποιούνται από καμία τροπολογία

Ορισμένες διατάξεις της πρότασης της Επιτροπής - που δεν τροποποιούνται από καμία τροπολογία του Ευρωπαϊκού Κοινοβουλίου - τροποποιήθηκαν από το Συμβούλιο. Αφορούν τα ακόλουθα ζητήματα:

(1) Ορισμός του «διαθέσιμου χρόνου χρήσης (slot)» (άρθρο 2 στοιχείο (α)): ο όρος «δικαίωμα» θεωρήθηκε ότι προδικάζει τυχόν περαιτέρω αναθεώρηση των κανόνων κατανομής των slots και, επομένως, αντικαταστάθηκε από τον όρο «άδεια», ο οποίος αντικατοπτρίζει από τεχνική άποψη τα καθήκοντα που εκτελεί ο συντονιστής.

(2) Ανάλυση της χωρητικότητας του αερολιμένα (άρθρο 3 παράγραφος 3): η ανάλυση πρόκειται να πραγματοποιείται όχι μόνον από τον οργανισμό διαχείρισης του αερολιμένα, αλλά και από «κάποιον άλλο αρμόδιο φορέα».

(3) Απαγόρευση της εμπορίας slots (άρθρο 8α παράγραφος 2): το Συμβούλιο έκρινε ότι αυτό αποτελεί θέμα το οποίο σαφώς επηρεάζει την πρόσβαση στην αγορά και, επομένως, το εξαίρεσε από τον παρόντα κύκλο αναθεώρησης. Η Επιτροπή τελικά δέχθηκε αυτή την εξαίρεση. υπέβαλε, ωστόσο, τη δήλωση που παρατίθεται ανωτέρω.

(4) Ως ανταπόκριση στις πρόσφατες δυσκολίες που αντιμετώπισε ο αεροπορικός τομέας, στην κοινή θέση προβλέπεται ότι, κατά παρέκκλιση από τις διατάξεις του άρθρου 8α παράγραφος 3, οι διαθέσιμοι χρόνοι χρήσης τους οποίους προηγουμένως χρησιμοποιούσαν νεοεισερχόμενοι μπορούν να μεταβιβασθούν, εάν πρόκειται για νομίμως εγκεκριμένη ανάληψη των δραστηριοτήτων επιχείρησης που πτώχευσε.

(5) Οι καταγγελίες (άρθρο 11 παράγραφος 1) πρόκειται να εξετάζονται εντός συνολικά συντομότερου χρονικού διαστήματος (τρεις μήνες) από εκείνο που είχε προταθεί από την Επιτροπή (τουλάχιστον τρεις μήνες).

(6) Κυρώσεις: η απόσυρση σχεδίων πτήσης για δρομολόγια «χωρίς slot» καθίσταται προαιρετική (άρθρο 14 παράγραφος 1). Τα χρηματικά πρόστιμα (άρθρο 14 παράγραφος 5) αναφέρονται παγίως ως «ύπαρξη πραγματικών, αναλογικών και αποτρεπτικών κυρώσεων».

(7) Λόγω των ειδικών απαιτήσεων προκειμένου να προβλεφθούν δικαστικές διαδικασίες προσφυγής κατά των αποφάσεων των συντονιστών και κατά των κυρώσεων, τα άρθρα 11 παράγραφος 2 και 14 παράγραφος 5 πρόκειται να τεθούν σε ισχύ 12 μήνες μετά τη δημοσίευση του κανονισμού, ενώ η υπόλοιπη πρόταση θα τεθεί σε ισχύ τρεις μήνες μετά τη δημοσίευσή της.

4- Συμπέρασμα

Για τους προαναφερόμενους λόγους, η Επιτροπή κρίνει ότι η κοινή θέση που καθορίστηκε στις 19 Φεβρουαρίου 2004 με ειδική πλειοψηφία είναι αποδεκτή και, επομένως, είναι σε θέση να την υποστηρίξει.